Frustrerende interviews

'Vikings' har fans i hele verden, men hjemme i Danmark har serien ikke den samme mediebevågenhed som for eksempel 'Game of Thrones'.

Det betyder, at Marco Ilsø og Alex Høgh Andersen bliver taget dybt seriøst af de amerikanske medier, men ofte oplever, at det er helt forfra, når de bliver interviewet i Danmark, fortæller Marco Ilsø.

– Når man har været igennem alt det lort dér, og man har filmet færdig og er blevet ret tilfreds med det hele, så kommer man hjem til et interview i Danmark og blive spurgt, hvordan er det at have fået så mange følgere på Instagram, siger han og fortsætter:

– Det svarer til at tale med en fodboldspiller, som har arbejdet på at komme i en fodboldklub i ti år, og når han endelig får sit gennembrud og kommer ind: ‘Hvordan er det at have mange følgere på Instagram?’

– Ja, eller ‘hvordan var det at spille over for Messi?’ Det er jo ikke det, det handler om, siger Alex Høgh Andersen, og Marco Ilsø fortsætter:

– Jeg tror bare ikke, at folk tænker over, at det er noget, vi har arbejdet for længe. Vi er ikke bare landet i det, vi har spillet skuespil længe. Det kan godt være lidt frustrerende, siger han.

– Ja, at man bliver talt til som børn, siger Alex Høgh Andersen.

Alex Høgh Andersen 24 år og opvokset i Skelskør. Bor i Irlands hovedstad Dublin. Spiller rollen som vikingen Ivar the Boneless i serien 'Vikings'. Som teenager medvirkede han i TV 2-julekalenderen 'Tvillingerne & Julemanden'.

'Young guns' er blevet voksne

Selvom arbejdet er benhårdt, og de danske journalister måske skal stramme sig lidt an, føler både Marco Ilsø og Alex Høgh Andersen sig privillegerede over at arbejde på en stor produktion.

Efter tre år er det kollegerne og den solide praktiske erfaring, som de har fået opbygget på 'Vikings', der betyder mest. Både Marco Ilsø og Alex Høgh Andersen føler, at de har udviklet sig betydeligt, siden de landede i Irland for tre år siden.

– Jeg kan virkelig mærke, at vi er blevet voksne mennesker nu. I starten var jeg bare fuld af overdrevet energi, mødte op på settet og hilste på alle og var helt oppe at køre. De må virkelig have tænkt: ‘Slap nu af, young guns’, siger Alex.

– Ja, det er noget helt andet nu, siger Marco og fortsætter:

– Når jeg møder på arbejde nu, siger jeg: ‘Godmorgen’. Og vores kameramand Sean siger: ‘Luk røven.’ Og så er vi i gang. Det er skønt, for det siger noget om, at man hviler mere i det, siger Marco.

Meget alene

Det er lørdag i dag, og Marco Ilsø og Alex Høgh Andersen har fri. Det har de faktisk haft hele ugen, og det også derfor, der er tid til at have tømmermænd.

Før de to flyttede sammen, kunne det godt blive lidt for ensomt at bo så langt væk fra vennerne og familien derhjemme, fortæller Marco Ilsø.

– Man sidder bare helt alene, og så rejser man sig op for at gå en tur, og så tager man hjem igen. Og hvis man har gået en uge uden at skulle på arbejde… Kæft, man er meget alene. Der er ikke nogen at snakke med eller føle sig hjemme med. Så det er sundt for mig, at Alex og jeg er flyttet sammen, siger han.

Marco Ilsø 23 år og opvokset i Hvidovre. Bor i Irlands hovedstad Dublin. Spiller rollen som vikingen Hvitserk i serien 'Vikings'. Har blandt andet medvirket i spillefilmen 'Fasandræberne' og TV 2-julekalenderen 'Mikkel & Guldkortet'.

Familien og vennerne er langt, langt væk, og en social omgangskreds er ikke noget, man bare lige stabler på benene, fortæller Alex Høgh Andersen.

– Jeg har aldrig nogensinde været så asocial. Vi er meget sammen med kollegerne, og det er fint nok, men tre år er bare lang tid. Det har været enormt ensomt. Der har virkelig været meget Netflix-chill med mig selv. Og fucking Youtube, siger Alex Høgh Andersen.

Hjem til Danmark

Lige nu er de to skuespillere i gang med at filme sjette sæson af serien, som de har spillet store roller i siden sæson tre. Når de en skønne dag er færdige med at spille vikinger, trænger de til at komme hjem til Danmark.

– Jeg ved sgu ikke, hvad jeg vil lave. Måske vil jeg gerne holde en pause med at spille, fortæller Marco, mens Alex Høgh Andersen har en mere klar idé om, hvordan han skal ryste vikingen af sig:

– Jeg tror bare, jeg skal spille drag queen i et nyt dansk drama. Det mener jeg helt alvorligt. Hvis man vil væk fra en karakter, så skal man gøre det modsatte. Så ja, jeg vil gerne være drag, straight eller gay, jeg er fuldstændig ligeglad. Bare noget helt, helt andet, fortæller han og fortsætter: